CELEX: 32021D2258
Language: lt
Date: 2021-12-14 00:00:00
Title: Komisijos įgyvendinimo sprendimas (ES) 2021/2258 2021 m. gruodžio 14 d. dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „Žaliasis PVM. ES žaliasis PVM, skatinantis rinktis tvarius ir ekologiškus gaminius bei paslaugas“ (pranešta dokumentu Nr. C(2021) 9041) (Tekstas autentiškas tik anglų kalba)

2021 12 20   
               
               
                  LT
               
               
                  Europos Sąjungos oficialusis leidinys
               
               
                  L 456/17
               
            
         KOMISIJOS ĮGYVENDINIMO SPRENDIMAS (ES) 2021/2258
         2021 m. gruodžio 14 d.
         dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „Žaliasis PVM. ES žaliasis PVM, skatinantis rinktis tvarius ir ekologiškus gaminius bei paslaugas“
         
            
               (pranešta dokumentu Nr. C(2021) 9041)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/788 dėl Europos piliečių iniciatyvos (1), ypač į jo 6 straipsnio 2 ir 3 dalis,
         kadangi:
         
                     (1)
                  
                  
                     2021 m. lapkričio 5 d. Komisijai pateiktas prašymas užregistruoti Europos piliečių iniciatyvą „Žaliasis PVM. ES žaliasis PVM, skatinantis rinktis tvarius ir ekologiškus gaminius bei paslaugas“;
                  
               
                     (2)
                  
                  
                     organizatorių nurodytas iniciatyvos tikslas – mažinti žaliesiems gaminiams ir paslaugoms taikytiną PVM tarifą;
                  
               
                     (3)
                  
                  
                     priede pateikiama daugiau informacijos apie iniciatyvos dalyką, tikslus ir aplinkybes. Jame paaiškinama, kad organizatoriai ragina Komisiją inicijuoti mokesčių sumažinimą ekologiškiems, tvariai gaminamiems ir aplinką tausojantiems gaminiams Europoje, kad visos valstybės narės galėtų aktyviai remti klimato ir aplinkos apsaugą. Be to, jame teigiama, kad kiekviena Sąjungos vyriausybė gali naudotis pridėtinės vertės mokesčiu (PVM) kaip fiskalinės politikos priemone ir kad valstybės narės turėtų įgyvendinti atitinkamą Sąjungos reikalavimą. Jame siūloma, kad Komisija galėtų naudoti lankstesnį PVM tarifų taikymą, dėl kurio 2021 m. vasarą ECOFIN taryba priėmė sprendimą, kaip pagrindą žaliajam PVM;
                  
               
                     (4)
                  
                  
                     šia iniciatyva siekiama, kad būtų priimtos nuostatos dėl apyvartos mokesčius reglamentuojančių teisės aktų suderinimo tiek, kiek toks suderinimas yra būtinas užtikrinti, kad būtų sukurta ir imtų veikti vidaus rinka bei būtų išvengta konkurencijos iškraipymo, todėl Komisija turi įgaliojimus pateikti pasiūlymą dėl teisės akto pagal Sutarties 113 straipsnį;
                  
               
                     (5)
                  
                  
                     dėl tų priežasčių nėra taip, kad kuri nors iniciatyvos dalis akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;
                  
               
                     (6)
                  
                  
                     ši išvada nedaro poveikio vertinimui, ar šiuo atveju būtų tenkinamos konkrečios faktinės ir materialinės sąlygos, įskaitant atitikties proporcingumo bei subsidiarumo principams ir suderinamumo su pagrindinėmis teisėmis sąlygas, kad Komisija galėtų imtis veiksmų;
                  
               
                     (7)
                  
                  
                     organizatorių grupė pateikė tinkamų įrodymų, kad ji atitinka Reglamento (ES) 2019/788 5 straipsnio 1 ir 2 dalyse nustatytus reikalavimus, ir pagal to reglamento 5 straipsnio 3 dalies pirmą pastraipą paskyrė asmenis ryšiams;
                  
               
                     (8)
                  
                  
                     šia iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti Europos Sąjungos sutarties 2 straipsnyje išdėstytoms Sąjungos vertybėms ir Europos Sąjungos pagrindinių teisių chartijoje įtvirtintoms teisėms;
                  
               
                     (9)
                  
                  
                     todėl iniciatyva „Žaliasis PVM. ES žaliasis PVM, skatinantis rinktis tvarius ir ekologiškus gaminius ir paslaugas“ turėtų būti užregistruota;
                  
               
                     (10)
                  
                  
                     išvada, kad Reglamento (ES) 2019/788 6 straipsnio 3 dalyje nustatytos registravimo sąlygos įvykdytos, nereiškia, kad Komisija kokiu nors būdu patvirtina faktinį iniciatyvos turinio tikslumą – už jį atsako tik iniciatyvos organizatorių grupė. Iniciatyvos turinys atspindi tik organizatorių grupės nuomonę ir jokiu būdu negali būti laikomas atspindinčiu Komisijos nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Europos piliečių iniciatyva „Žaliasis PVM. ES žaliasis PVM, skatinantis rinktis tvarius ir ekologiškus gaminius ir paslaugas“ užregistruojama.
         
         
            2 straipsnis
            Šis sprendimas skirtas Europos piliečių iniciatyvos „Žaliasis PVM. ES žaliasis PVM, skatinantis rinktis tvarius ir ekologiškus gaminius ir paslaugas“ organizatorių grupei, kuriai kaip asmenys ryšiams atstovauja Nadine STÄDTNER ir Karolina PROTAS.
         
         
            Priimta Strasbūre 2021 m. gruodžio 14 d.
            
               
                  Komisijos vardu
               
               Věra JOUROVÁ
               
                  Pirmininko pavaduotoja
               
            
         
         
            (1)  OL L 130, 2019 5 17, p. 55.